Μαρία Μπακοδήμου

Η Μαρία Μπακοδήμου (Μεσολόγγι, 9 Μαρτίου 1965) είναι Ελληνίδα παρουσιάστρια, ηθοποιός, δημοσιογράφος, επιχειρηματίας και ραδιοφωνική παραγωγός. Έγινε ευρύτερα γνωστή παρουσιάζοντας τηλεοπτικές εκπομπές ως δίδυμο μαζί με τον Φώτη Σεργουλόπουλο από το 1998 μέχρι το 2016.

Πρώιμα χρόνια
Γεννήθηκε το 1965 στο Μεσολόγγι όπου έζησε μέχρι την ηλικία των τεσσάρων ετών, ενώ αργότερα εγκαταστάθηκε με τους γονείς της στην Αθήνα. Σε ηλικία 18 ετών πέρασε στο Οικονομικό της Νομικής του Αριστοτελείου Πανεπιστημίου Θεσσαλονίκης ξεκινώντας τις σπουδές της. Δύο χρόνια μετά αποφάσισε να γίνει ηθοποιός δίνοντας εξετάσεις στο Κρατικό Θέατρο Βορείου Ελλάδος όπου και πέρασε ξεκινώντας σπουδές υποκριτικής. Αποφοίτησε τέσσερα χρόνια μετά ξεκινώντας να δουλεύει σε διάφορες θεατρικές παραστάσεις στη Θεσσαλονίκη ενώ στις αρχές του 1990 επέστρεψε στην Αθήνα.

Καριέρα
Τηλεόραση, ραδιόφωνο και περιοδικά
Επιστρέφοντας στην Αθήνα έκανε τις πρώτες της εμφανίσεις στη τηλεόραση. Συγκεκριμένα έκανε το ντεμπούτο της, την Πρωτοχρονιά του 1991 συμμετέχοντας στο θεατρικό μέρος του πρωτοχρονιάτικου show του ΑΝΤ1, «Καζαμίας '91». Ακολούθησε η εκπομπή με σκετς «ΕΤ...2 ώρες μαζί» τη σεζόν 1991-1992 όπου συμμετείχε στο βασικό της καστ. Τη σεζόν 1992-1993 ξεκίνησε την συνεργασία της με το MEGA και τη σατιρική σειρά «Άνω Κάτω το Σάββατο» όπου αρχικά έγραφε τα κείμενα. Από κάποιο σημείο κι έπειτα, αποδέχτηκε τη πρόταση του Αντώνη Καφετζόπουλου (που ήταν και ο σκηνοθέτης της σειράς), για ένα γυναικείο πρωταγωνιστικό ρόλο σε αυτή. Την ίδια περίοδο ξεκίνησε να εργάζεται και στο ραδιόφωνο παρουσιάζοντας εκπομπή στο σταθμό ΚΛΙΚ FM. Παράλληλα με την υποκριτική και το ραδιόφωνο, ξεκίνησε να εργάζεται και ως δημοσιογράφος αρχικά αρθρογραφώντας στο περιοδικό ΚΛΙΚ ενώ από το 1996 μέχρι τις αρχές του 2000 υπήρξε διευθύντρια του αντρικού περιοδικού Status.

Το 1998 ξεκίνησε τη συνεργασία της με τον Φώτη Σεργουλόπουλο παρουσιάζοντας μαζί την τρίτη σεζόν της εκπομπής «Κάτσε Καλά» στον ΑΝΤ1. Το καλοκαίρι του 1999 πήραν μεταγραφή ως τηλεοπτικό δίδυμο στο MEGA για να παρουσιάσουν μία εκπομπή στην πρωινή ζώνη του σταθμού. Τον Σεπτέμβριο του 1999 ανέλαβαν την παρουσίαση της εκπομπής «Σαν στο σπίτι σας» που διήρκεσε τέσσερις σεζόν, ολοκληρώνοντας το κύκλο της τον Ιούλιο του 2003.

Η συνεργασία με το MEGA συνεχίστηκε και τη σεζόν 2003-2004 όπου παρουσίασε -ξανά μαζί με τον Σεργουλόπουλο- τη βραδινή εκπομπή «Από στόμα σε στόμα». Από το 2004 μέχρι το 2006 ανέλαβαν τη παρουσίαση του ψυχαγωγικού talk show «I Love TV» στο ίδιο κανάλι. Η συνεργασία τους με το σταθμό ολοκληρώθηκε το καλοκαίρι του 2006, μετά από επτά χρόνια συνεργασίας. Έπειτα, πήραν μεταγραφή στο τηλεοπτικό σταθμό ALPHA όπου για δύο σεζόν παρουσίασαν μία παρόμοια εκπομπή με το «I Love TV» που έφερε τον τίτλο «TV Tiglon». Το 2007 ανέλαβε μαζί με τον Φώτη Σεργουλόπουλο τη παρουσίαση του Ελληνικού Τελικού της Eurovision στη ΝΕΤ. Τη σεζόν 2008-2009 επέστρεψαν με τη καθημερινή εκπομπή «Σιγά μην κάτσω να σκάσω» στην απογευματινή ζώνη του ALPHA.

Το καλοκαίρι του 2009 πήραν μεταγραφή στο τηλεοπτικό σταθμό STAR παρουσιάζοντας τη καθημερινή ψυχαγωγική εκπομπή «Φώτης & Μαρία Live» (γνωστή και ως «FM Live» ή «ΦΜ Live»). Η δομή της εκπομπής περιείχε σατιρικό σχολιασμό προσώπων της επικαιρότητας, παιχνίδια, ρεπορτάζ και καλεσμένους. Η μετάδοση της γινόταν στην απογευματινή ζώνη του σταθμού. Το καλοκαίρι του 2016 έγινε γνωστό πως η εκπομπή ολοκληρώνεται μετά από επτά χρόνια. Η συγκεκριμένη συνεργασία ήταν μέχρι στιγμής και η τελευταία της με τον Σεργουλόπουλο, έπειτα από 18 χρόνια.

Τον Σεπτέμβριο του 2017, μετά από ένα χρόνο τηλεοπτικής αποχής, υπέγραψε συμβόλαιο συνεργασίας με την εταιρία παραγωγής Acun Medya για το talent show «Ελλάδα Έχεις Ταλέντο» και μία θέση στη κριτική επιτροπή του πέμπτου κύκλου που προβλήθηκε από τον ΣΚΑΪ. Τον Ιανουάριο του 2018 ανανέωσε τη συνεργασία της με το σταθμό και την εταιρία παραγωγής, για τη παρουσίαση του reality «Power Of Love» που προβλήθηκε από τον Φεβρουάριο μέχρι τον Ιούνιο του ίδιο έτους. Τη σεζόν 2018-2019 συμμετείχε στον έκτο κύκλο του «Ελλάδα Έχεις Ταλέντο» ξανά ως κριτής ενώ παρουσίασε και το δεύτερο κύκλο του «Power Of Love».

Το 2019 πήρε μεταγραφή για το κανάλι OPEN. Εκεί, παρουσίασε αρχικά το τηλεπαιχνίδι «Ένας για όλους!» τη σεζόν 2019-2020. Έπειτα, συμμετείχε ως κριτής στο μουσικό show «Just the 2 Of Us» για τους κύκλους 3-5 και τη σεζόν 2020-2021 παρουσίασε το reality μόδας «Style Me Up!». Τις σεζόν 2022-2024 παρουσίασε την εκπομπή «Γειά σου» στον ΣΚΑΪ, συγκεκριμένα στη μεσημεριανή ζώνη του Σαββατοκύριακου.

Κινηματογράφος
Το 1999 έκανε το κινηματογραφικό της ντεμπούτο με ένα μικρό ρόλο στη ταινία του Νίκου Περάκη, «Θηλυκή εταιρεία». Το 2003 συνεργάστηκε για δεύτερη φορά με τον Νίκο Περάκη στη ταινία, «Η Λίζα και όλοι οι άλλοι» όπου υποδύθηκε τη διευθύντρια του περιοδικού που εργαζόταν η πρωταγωνίστρια της ταινίας. Το 2008 έλαβε μέρος στη ταινία του Βασίλη Μυριανθόπουλου, «Μόλις Χώρισα» με πρωταγωνίστρια τη Ζέτα Μακρυπούλια. Το 2011 συνεργάστηκε για ακόμη μία φορά με τον Νίκο Περάκη στη ταινία «Λούφα και παραλλαγή: Σειρήνες στη στεριά» υποδυόμενη τον εαυτό της. Το 2017 συνεργάστηκε για τέταρτη φορά με τον Περάκη στην ταινία «Success Story».

Προσωπική ζωή
Υπήρξε παντρεμένη με τον Δημήτρη Αργυρόπουλο, με τον οποίο απέκτησε δύο γιους: τον Νικήτα (γενν. 3 Νοεμβρίου 2000) και τον Άρη (γενν. 5 Ιανουαρίου 2002).

Παραπομπές

Εξωτερικοί σύνδεσμοι
Επίσημη ιστοσελίδα
Μαρία Μπακοδήμου στο IMDb

Κατηγορία:Ελληνίδες τηλεπαρουσιάστριες
Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί τηλεόρασης
Κατηγορία:Ελληνίδες δημοσιογράφοι